Jersey steun wéér swaar op SA bydrae | Maroela Media
Hy het Rotherham Titans in die Engelse Kampioenskap met 38-16 gelooi.
Vir Jersey het Brendan Cope (losskakel) tien punte met vyf doelskoppe behaal. Jason Worrall (linkervleuel) het 'n drie gedruk, en Scott van Breda (heelagter) het 'n strafdoel oorgeklits.
Cope het vir die Sharks se o.21-span gespeel; Worrall het die SA Skolespan en Westelike Provinsie o.21 verteenwoordig; en Van Breda het Superrugby vir die Stormers gespeel.
♦ In nog 'n wedstryd in die Engelse Kampioenskap het Ealing Trailfinders se Suid-Afrikaans gebore Luke Daniels (regtervleuel) 20 punte teen Nottingham aangeteken.
Hy het 'n drie gedruk, al ses sy span se drieë verdoel en met 'n strafdoel geslaag.
Ealing het met 45-20 gewen.
♦ Sale se Springbok Faf de Klerk (skrumskakel) het tien punte met 'n drie, 'n doelskop en 'n strafdoel in sy span se sege van 58-23 oor Worcester behaal.
Die Klerk se drie word as die beste van die kragmeting bestempel. Mike Haley het in sy eie 22-gebied vir Marland Yarde met 'n lang aangee op 'n lang lopie weggestuur. Hy het na Hayley teruggespeel, wat na De Klerk laat loop het, wat die vaart en krag aan die dag gelê het om die drie af te rond.
Die Skotse toetsspeler en gewese Lions-kaptein, Josh Strauss, het met 'n paar stoomrollerlopies vorendag gekom, en self ook vir Sale gedruk.
♦ Demetri Catrakilis (losskakel), wat Superrugby vir die Stormers gespeel het, het twee strafdoele deur die pale geloods in Harlequins se nederlaag van 11-24 teen Saracens.
♦ Die Bok Piet van Zyl (skrumskakel) van London Irish het 'n slag netjies gepypkan voor hy sy pad deur 'n losgemaal doellyn toe gebeur het.
Die Bok Johan Ackermann se Gloucester het Irish met 33-29 geklop nadat die verloorspan aanvanklik met 17-0 voor was.
♦ David Ribbans (flank), wat Curriebekerrugby vir die WP gespeel het, het 'n drie vir Northampton in sy nederlaag van 22-25 teen Newcastle gedruk.
♦ Die Bok Juan de Jongh (senter) het nou wel nie self gedruk nie, maar hy het die drie van die wedstryd aangevoor toe hy op die middellyn indrukwekkend deur Leicester se verdediging gebreek, en die bal vinnig laat loop het vir 'n aangeebeweging wat op 'n drie vir die Wasps-vleuel Elliot Daly uitgeloop het.
Leicester het die wedstryd met 16-15 gewen.
♦ DTH van der Merwe, die Kanadese toetsvleuel wat op Worcester gebore is, het in die Pro14-liga drie drieë vir die Skotse superklub Glasgow Warriors teen die Italiaanse klub Zebre gedruk.
Die Skotte het die Italianers met 68-7 verniel.
♦ Duhan van der Merwe (linkervleuel), 'n gewese SA o.20-speler wat die Blou Bul-trui in die Curriebeker-opstelronde gedra het, het 'n drie vir die ander Skotse superklub Edinburgh teen die Ierse provinsie Connacht gedruk; en Jaco van der Walt (losskakel), wat vir die SA Skolespan en Superrugby vir die Lions gespeel het, het 'n strafdoel behaal.
Hul span was met 29-22 baas.
♦ Wiehahn Herbst (stut) van die Ierse provinsie Ulster het 'n geel kaart op die lyf geloop in sy span se nederlaag van 17-35 teen die Walliese streekspan Cardiff Blues.
Hy het benewens vir SA o.20 ook Superrugby vir die Sharks gespeel.
♦ In die Engelse Kampioenskap het die Namibiese toetsspeler Lesley Klim (buitesenter) 'n drie vir Doncaster teen Bedford gedruk.